**Jaroslav Nešetřil** (\* 13. marec 1946, Brno) je popredný súčasný český matematik a univerzitný profesor na Karlovej univerzite v Prahe zaoberajúci sa najmä diskrétnou matematikou - t. j. kombinatorikou (zvlášť významná je jeho činnosť v oblasti Ramseyovej teórie) a teóriou grafov - ale aj algebrou a teoretickou informatikou. Zaoberá sa tiež výtvarným umením.

Život
-----

Jaroslav Nešetřil sa narodil 13. marca 1946 v Brne. V rokoch 1964 – 1969 študoval na Matematicko-fyzikálnej fakulte Karlovej univerzity v Prahe, pričom časť svojho štúdia strávil v zahraničí - konkrétne vo Viedni a Kanade. V súčasnosti pracuje ako profesor na Katedre aplikovanej matematiky Matematicko-fyzikálnej fakulty Univerzity Karlovy v Prahe, zároveň je aj riaditeľom Inštitútu teoretickej informatiky a DIMATIA Centre, ktorého je aj zakladateľom.

Práca (matematik)
-----------------

Jaroslav Nešetřil patrí medzi najvýznamnejších súčasných českých matematikov.

### Vedecká práca v diskrétnej matematike

Nešetřilova vedecká práca neobišla ani jednu z dvoch hlavných súčastí diskrétnej matematiky - ani kombinatoriku ani teóriu grafov. V kombinatorike sa zaoberá predovšetkým Ramseyovou teóriou, v teórii grafov je zas jeho doménou problematika farbenia grafov.
Spoločne s Jiřím Matouškom je autorom svetoznámej knihy Kapitoly z diskrétní matematiky (preložená do niekoľkých cudzích jazykov, anglické vydanie vydal Oxford University Press, nemecké Springer), ktorá je považovaná za jeden z najlepších úvodných kurzov diskrétnej matematiky (kniha je určená predovšetkým pre študentov prvého ročníka informatiky alebo matematiky).

### Vedecká práca v iných oblastiach matematiky

V oblasti algebry a matematických štruktúr sa Nešetřil zaoberá predovšetkým homomorfizmami, reprezentáciou štruktúr a teóriou kategórií. Pracoval tiež v oblasti čiastočne usporiadaných množín. V teoretickej informatike je zas predmetom jeho záujmu výpočtová zložitosť a problémy NP-úplnosti.

### Vybrané knižné tituly v češtine

* MATOUŠEK, Jiří, Jaroslav Nešetřil *Kapitoly z diskrétní matematiky*. [s.l.] : Karolinum, 2002. ISBN 80-246-0084-6.
* NEŠETŘIL, Jaroslav. *Teorie grafů*. [s.l.] : SNTL, 1979.
* KUČERA, Luděk, Jaroslav Nešetřil *Algebraické metody diskrétní matematiky*. [s.l.] : SNTL, 1989.
* NEŠETŘIL, Jaroslav. *Kombinatorika. 1 díl: Grafy*. [s.l.] : SPN, 1987.

### Vybrané knižné tituly v iných jazykoch

* HELL, Pavol, Jaroslav Nešetřil *Graphs and Homomorphisms (Oxford Lecture Series in Mathematics and Its Applications)*. [s.l.] : Oxford University Press, 2004. ISBN 0198528175.
* MATOUŠEK, Jiří, Jaroslav Nešetřil *Invitation to Discrete Mathematics*. [s.l.] : Oxford University Press, 1998. ISBN 0198502079.
* MATOUŠEK, Jiří, Jaroslav Nešetřil, H. Mielke (prekladateľ) *Diskrete Mathematik: Eine Entdeckungsreise*. [s.l.] : Springer, 2002. ISBN 3540423869.
* MATOUŠEK, Jiří, Jaroslav Nešetřil *Introduction aux mathématiques discrètes*. [s.l.] : Springer, 2006. ISBN 228720010X.
* NEŠETŘIL, Jaroslav, Vojtěch Rödl *Mathematics of Ramsey Theory (Algorithms and Combinatorics, Vol. 5)*. [s.l.] : Springer, 1991. ISBN 0387181911.

Ocenenia
--------

* Strieborná medaila Jednoty českých matematikov a fyzikov (1977)
* Štátna cena (1985) za súbor článkov o Ramseyovej teórií
* Korešpondent nemeckej akadémie vied (1996)
* Doctor honoris causa University of Alaska (2002)

Externé odkazy
--------------

* Osobná stránka Jaroslava Nešetřila (po česky)

Autoritné údaje: * abART: 17663
* BnF: 129798077
* GND: 13380447X
* Google Scholar: YPineKcAAAAJ
* ISNI: 0000 0001 1070 8684
* LCCN: n89066355
* NK ČR: jk01083241
* ORCID: 0000-0002-5133-5586
* VIAF: 73984691
* WorldCat: lccn-n89066355